SKRIFTLIG FORESPØRGSEL P-1260/01

af Francesco Turchi (UEN) til Kommissionen

(19. april 2001)

Om: Kommissionens beslutning af 14. marts 2001 om beskyttelsesforanstaltninger mod mund- og klovsyge i Frankrig (2001/208/EF)

- Ifølge den italienske ordlyd af beslutning 2001/208/EF(1) skal det handelsdokument, som kræves i henhold til EF-bestemmelserne om samhandelen inden for EF, attesteres, og der skal vedhæftes en kopi af et officielt certifikat, hvori det er anført, at produktionsprocessen er blevet kontrolleret og fundet i overensstemmelse med de relevante krav.

- Det udledes af en ordret tolkning, at der kræves en påtegning på handelsdokumentet og et yderligere veterinærcertifikat, hvori det er anført, at produktionsprocessen er blevet kontrolleret og fundet i overensstemmelse med de relevante krav, idet sidstnævnte certifikat er gyldigt i 30 dage.

- Ved en ordret oversættelse af ordlyden på fransk og engelsk viser det sig tilstrækkeligt, at det handelsdokument, som kræves i henhold til EF-bestemmelserne om samhandelen inden for EF, attesteres gennem en kopi af et officielt certifikat, hvori det er anført, at produktionsprocessen er blevet kontrolleret og fundet i overensstemmelse med de relevante krav.

- På grundlag af den italienske tekst skal hvert vareparti attesteres af en embedsmand i den offentlige kontrolmyndighed, mens f.eks. en fransk forhandler af huder og skind i henhold til de for ham gældende bestemmelser blot til handelsdokumentet skal vedhæfte en kopi af et officielt certifikat, som veterinærkontrollen udsteder en enkelt gang inden for 30 dage.

- Denne forskel er vigtig med henblik på overholdelsen af bestemmelserne og tidsfristen for gennemførelsen heraf.

Kan Kommissionen oplyse følgende:

- hvilken sproglig udgave er bindende?

- hvorledes agter den at afhjælpe dette problem og inden for hvilken tidsfrist?

- mener den ikke, at der her foreligger en situation, som vil kunne medføre en krænkelse af de grundlæggende bestemmelser for konkurrencepolitikken og det fælles marked?

(1) EFT L 73 af 15.3.2001, s. 38.

Svar afgivet på Kommissionens vegne af David Byrne

(18. juni 2001)

Ligesom det ærede medlem har Kommissionen måttet konstatere, at den italiensksprogede version af artikel 9 i Kommissionens beslutning 2001/208/EF af 14. marts 2001 om beskyttelsesforanstaltninger mod mund- og klovsyge i Frankrig rent faktisk afviger fra de andre sprogversioner, der er offentliggjort i EF-Tidende. Modsat, hvad det ærede medlem angiver i sin forespørgsel, kræver den italienske version af ovennævnte beslutning ikke, at hvert vareparti skal kontrolleres af den kompetente officielle veterinærmyndighed, men udelukkende at denne foretager en påtegning på handelsdokumentet.

Det var ikke Fællesskabets lovgivende forsamlings hensigt at påtvinge, at der skulle foreligge en særlig påtegning på det dokument, der ledsager de produkter, som omtalte artikel 9 finder anvendelse på.

Kommissionen beklager dybt fejlen i den italienske sprogversion. Den mener imidlertid ikke, at offentliggørelse af en rettelse i EF-Tidende vil have den tilsigtede effekt, eftersom bestemmelserne i beslutning 2001/208/EF som ændret bl.a. af Kommissionens beslutning 2001/250/EF af 29. marts 2001(1) ikke længere finder anvendelse fra og med den 12. april 2001.

(1) EFT L 90 af 30.3.2001.